«Шэрджэс кубок-2013»
Мэзкуу дэт «Светлана» санаторэм и IэрыщI губгъуэм щекIуэкIащ футбол цIыкIумкIэ «Шэрджэс кубок-2013» зэхьэзэхуэ. УФ-м и Федеральнэ Зэхуэсым ФедерацэмкIэ и Советым хэта Къэжэр Альберт и фэеплъу «Адыгэхэр» спорт клубым къызэригъэпэща мы зэпеуэм гуп 16 хэтащ.
Командэхэм щыджэгуахэр щыхьэрым щеджэ адыгэ, абазэ щIалэгъуалэрщ. Мыпхуэдэ зэхьэзэхуэ илъэс къэс тIэу ирагъэкIуэкI икIи абы хэтхэм сыт щыгъуи я зэфIэкIым зеужь.
Гуп зэхьэзэхуэхэм къыщыхэжаныкIа «Кинжал» командэм кIэух зэIущIэм хьэрхуэрэгъу къыщыхуэхъуа «Налжаныр» хигъащIэри, зэпеуэм и чемпион хъуащ икIи зэIэпах «Шэрджэс кубок-2013» саугъэтыр зыIэригъэхьащ.
Зэхьэзэхуэхэр егъэкIуэкIыным и жэрдэмщIакIуэ «Адыгэхэр» командэм и капитан ЛIуп Рамиз зэрыжиIамкIэ, зэпеуэр 2004 гъэ лъандэрэ къызэрагъэпэщ. Абы щыщIэдзауэ илъэс къэс гъатхэмрэ бжьыхьэмрэ зэIэпах кубокым и зэхьэзэхуэхэр ирагъэкIуэкI.
Къэмбэчокъуэ Албэч.
